DOI: 10.14457/tu.the.2016.1208
title: การประเมินผลการฝึกอบรมสาขาระบบช่างไฟฟ้าในอาคาร ของกรมพัฒนาฝีมือแรงงาน: กรณีศึกษา บริษัท แซง-โกแบ็ง เวเบอร์ จำกัด

description: การศึกษาวิจัยเรื่อง การประเมินผลการฝึกอบรมสาขา ระบบช่างไฟฟ้าในอาคาร ของกรมพัฒนาฝีมือแรงงาน กรณีศึกษา บริษัท แซง-โกแบ็ง เวเบอร์ จำกัด มีวัตถุประสงค์เพื่อประเมินปฏิกิริยา (Reaction Evaluation) การเรียนรู้ (Learning Evaluation) ประเมินพฤติกรรม (Behavior Evaluation) และผลลัพธ์ (Result Evaluation) ของพนักงานที่ปฏิบัติงานในด้านระบบไฟฟ้าของ บริษัท แซง-โกแบ็ง เวเบอร์ จำกัด ที่สำเร็จการฝึกอบรมสาขาระบบช่างไฟฟ้าในอาคาร ของกรมพัฒนาฝีมือแรงงานตามทฤษฎีการประเมินผลการฝึกอบรมของ โดนัลด์ แอล เคิร์กแพทริค (Donald L. Kirkpatrick) เป็นการศึกษาเชิงคุณภาพ (Qualitative Research) โดยสำรวจความคิดเห็นจาก ผู้ที่เกี่ยวข้องกับการฝึกอบรมในสาขาระบบช่างไฟฟ้าในอาคาร ของกรมพัฒนาฝีมือแรงงาน ประกอบด้วย พนักงานที่ปฏิบัติงานในด้านระบบไฟฟ้าของ บริษัท แซง-โกแบ็ง เวเบอร์ จำกัด ที่เข้ารับการอบรมในสาขาระบบช่างไฟฟ้าในอาคาร ของศูนย์พัฒนาฝีมือแรงงานจังหวัดสระบุรี จำนวน 8 คน หัวหน้างาน และเพื่อนร่วมงานของพนักงานที่เข้ารับการฝึกอบรม จำนวน 4 คน รวมเป็นจำนวนทั้งสิ้น 12 คน เครื่องมือที่ใช้ในการวิจัยเป็นแบบสัมภาษณ์ ซึ่งสร้างขึ้นตามวัตถุประสงค์ของการศึกษา โดยเป็นคำถามปลายเปิด (Opened Question)ผลการวิเคราะห์ข้อมูลของกลุ่มตัวอย่าง พบว่า การประเมินผลการฝึกอบรมสาขา ระบบช่างไฟฟ้าในอาคาร ของกรมพัฒนาฝีมือแรงงาน กรณีศึกษา บริษัท แซง-โกแบ็ง เวเบอร์ จำกัดด้านที่หนึ่ง การประเมินปฏิกิริยา (Reaction Evaluation) ความคิดเห็นของกลุ่มตัวอย่างในเรื่องของเนื้อหาการฝึกอบรมและระยะเวลาการฝึกอบรมของหลักสูตรมีความเหมาะสมดีแล้ว แต่ในส่วนของเอกสารประกอบการฝึกอบรม อาหาร เครื่องดื่ม สถานที่ฝึกอบรม ต้องมีการปรับปรุงให้ดีขึ้น วิทยากรผู้สอนมีความรู้ดี ตอบคำถามได้ชัดเจนด้านที่สอง การประเมินการเรียนรู้ (Learning Evaluation) ความคิดเห็นของกลุ่มตัวอย่างได้รับความรู้ใหม่ ๆ เกี่ยวกับกฎหมายที่เกี่ยวข้องกับไฟฟ้า เป็นการทบทวนความรู้ สร้างความมั่นใจให้กับผู้เข้าร่วมอบรมในการสอบรับใบอนุญาตช่างไฟฟ้าภายในอาคารเป็นอย่างมาก ผู้เข้ารับการฝึกอบรมมีความรู้และทักษะที่ดีขึ้น และตระหนักถึงความปลอดภัยเกี่ยวกับไฟฟ้าด้านที่สาม การประเมินพฤติกรรม (Behavior Evaluation) และการประเมินผลลัพธ์ (Result Evaluation) ความคิดเห็นของกลุ่มตัวอย่างในเรื่องของพฤติกรรมหลังจากที่ได้ผ่านการฝึกอบรมมีลักษณะที่เปลี่ยนไปในทางที่ดีขึ้นกว่าเดิม มีการเตรียมตัวและอุปกรณ์ก่อนการเข้าพื้นที่ปฏิบัติงาน ใช้ทักษะทางด้านการวิเคราะห์ก่อนเข้าพื้นที่ปฏิบัติงานการทดสอบสมมติฐานที่ 1 จากผลการประเมินข้างต้น จึงสรุปได้ว่า การฝึกอบรมในสาขาระบบช่างไฟฟ้าในอาคารของกรมพัฒนาฝีมือแรงงาน ไม่เป็นไปตามสมมติฐานที่ตั้งไว้ การฝึกอบรมไม่เหมาะสมต้องมีการปรับปรุงเอกสารประกอบการฝึกอบรมและวัสดุอุปกรณ์ที่ใช้ในการที่ให้ผู้เข้ารับการฝึกอบรมเนื่องจากมีสภาพเก่า โต๊ะ เก้าอี้ อุปกรณ์การช่าง มีจำนวนไม่เพียงพอต่อจำนวนผู้เข้ารับการฝึกอบรม สถานที่ฝึกอบรมตั้งอยู่ไกลทำให้มีความลำบากในการเดินทางไปรับการฝึกอบรม ห้องอบรมในส่วนภาคปฏิบัติมีความคับแคบ ห้องน้ำยังมีจำนวนน้อย และสกปรกมาก และไม่มีการจัดอาหารว่างและอาหารกลางวันให้กับผู้เข้ารับการฝึกอบรมการทดสอบสมมติฐานที่ 2 ผลการวิจัยพบว่า พนักงานที่ปฏิบัติงานในด้านระบบไฟฟ้าของ บริษัท แซง-โกแบ็ง เวเบอร์ จำกัด ที่เข้ารับการอบรมในสาขาระบบช่างไฟฟ้าในอาคารของกรมพัฒนาฝีมือแรงงานสามารถนำความรู้ไปใช้ในการปฏิบัติงานได้ดี เป็นไปตามสมมติฐาน การฝึกอบรมนี้ทำให้ผู้เข้ารับการฝึกอบรมมีความรู้เรื่องไฟฟ้าในอาคารเพิ่มมากขึ้น และสามารถนำความรู้ไปใช้ในการปฏิบัติงาน รวมทั้งยังเป็นการทบทวนความรู้ก่อนการสอบใบอนุญาตช่างไฟฟ้าในอาคารข้อคิดเห็น / ข้อเสนอแนะ1.ด้านจำนวนผู้เข้ารับการฝึกอบรม หลักสูตรระบบช่างไฟฟ้าในอาคาร ของกรมพัฒนาฝีมือแรงงาน  ควรมีจำนวนไม่เกิน 25 คน  ให้เหมาะสมกับขนาดของห้องฝึกอบรม และเพื่อความเพียงพอต่อเครื่องมือ อุปกรณ์ช่าง ที่ใช้ในการเรียนภาคปฏิบัติ2.ด้านสถานที่ฝึกอบรม ควรประสานความร่วมมือกับวิทยาลัยระดับอาชีวะศึกษาในพื้นที่เพื่อใช้ห้องบรรยาย และห้องฝึกปฏิบัติงานด้านไฟฟ้าซึ่งวิทยาอาชีวะศึกษามีความพร้อมทั้งอาคารสถานที่และวัสดุอุปกรณ์ในการฝึกอบรม ซึ่งจะเป็นการอำนวยความสะดวกให้กับผู้เข้ารับการอบรม และเป็นการช่วยประหยัดงบประมาณในด้านสถานที่และการจัดซื้อวัสดุอุปกรณ์3.ด้านอุปกรณ์ที่ใช้ในการฝึกอบรม ควรจัดหาอุปกรณ์เครื่องมือให้เพียงพอต่อจำนวนผู้เข้ารับการฝึกอบรม เพื่อลดภาระของผู้เข้ารับการฝึกอบรมในการเตรียมอุปกรณ์มาเอง4.ด้านอาหารและเครื่องดื่ม ควรมีการจัดอาหารและเครื่องดื่มไว้บริการแก่ผู้เข้ารับการฝึกอบรมทั้งในช่วงเวลาพักเบรกเช้าและบ่าย รวมถึงอาหารกลางวันที่ควรมีไว้บริการผู้เข้ารับการฝึกอบรม เพื่ออำนวยความสะดวกให้กับผู้เข้าร่วมการฝึกอบรมไม่ต้องเสียค่าใช้จ่าย5.ด้านทักษะและความรู้  ควรจัดให้มีการทดสอบก่อนเข้ารับการอบรม (Pre-test) เพื่อเป็นการประเมินความรู้ก่อนเริ่มต้นการเรียนการสอน เพื่อพิจารณาดูว่าผู้เข้าฝึกอบรมมีทักษะที่จำเป็นสำหรับการเรียนมากน้อยเพียงใด หลังจากจบการฝึกอบรม ต้องมีการทดสอบระดับความรู้หลังอบรม (Post-test) เพื่อเป็นการดูความก้าวหน้า และระดับความรู้ว่ามีการเพิ่มมากขึ้นหรือไม่6.ด้านเอกสารประกอบการฝึกอบรม ควรปรับปรุงเอกสารประกอบการฝึกอบรมให้มีมาตรฐานเดียวกันและผลิตแจกให้ผู้เข้ารับการฝึกอบรม เพื่อนำกลับไปใช้ทบทวนความรู้ที่ได้เรียนไป